b'\n_START_ARTICLE_\nConacul Cantacuzino din \xc8\x98erbe\xc8\x99ti\n_START_PARAGRAPH_\nConacul Cantacuzino din \xc8\x98erbe\xc8\x99ti este un conac boieresc construit pe la mijlocul secolului al XVII-lea de c\xc4\x83tre vistiernicul Iordache Cantacuzino, \xc3\xaen satul \xc8\x98erbe\xc8\x99ti (azi satul \xc8\x98tefan cel Mare din jude\xc8\x9bul Neam\xc8\x9b). El a suferit ad\xc4\x83ugiri \xc3\xaen secolul al XIX-lea. Conacul se afl\xc4\x83 \xc3\xaen imediata apropiere a bisericii "Sf. Gheorghe", \xc3\xaenspre sud-est_NEWLINE_Casa Iordache Cantacuzino, azi \xc8\x99coal\xc4\x83, a fost inclus\xc4\x83 pe Lista Monumentelor Istorice din jude\xc8\x9bul Neam\xc8\x9b din anul 2004, av\xc3\xa2nd cod LMI NT-II-m-B-10704.\n_START_SECTION_\nIstoric\n_START_PARAGRAPH_\nLa \xc3\xaenceputul secolului al XVII-lea, marele boier Costea Bucioc era proprietarul mo\xc8\x99iei \xc8\x98erbe\xc8\x99ti. El avea dou\xc4\x83 fete: Ecaterina \xc8\x99i Teodora (Tudosca). Ecaterina s-a c\xc4\x83s\xc4\x83torit cu boierul Iordache Cantacuzino, care descindea dintr-o veche dinastie de \xc3\xaemp\xc4\x83ra\xc8\x9bi bizantini \xc8\x99i era unul dintre cei mai boga\xc8\x9bi boieri moldoveni ai vremii.  Cea de-a dou\xc4\x83 fiic\xc4\x83, Tudosca, s-a c\xc4\x83s\xc4\x83torit cu viitorul domnitor Vasile Lupu. Prin aceste c\xc4\x83s\xc4\x83torii, mo\xc8\x99ia \xc8\x98erbe\xc8\x99ti s-a \xc3\xaemp\xc4\x83r\xc8\x9bit \xc3\xaentre cei doi gineri ai boierului Costea Bucioc; Iordache Cantacuzino a devenit proprietarul p\xc4\x83r\xc8\x9bii nordice a mo\xc8\x99iei, spre C\xc3\xa2rligi. _NEWLINE_Iordache Cantacuzino s-a stabilit la \xc8\x98erbe\xc8\x99ti \xc3\xaen jurul anului 1630, construindu-\xc8\x99i aici pe la mijlocul secolului al XVII-lea  o re\xc8\x99edin\xc8\x9b\xc4\x83 boiereasc\xc4\x83. El a \xc3\xaendeplinit rangul de mare vistiernic la curtea domneasc\xc4\x83 de la Ia\xc8\x99i, \xc3\xaen timpul domniei lui Vasile Lupu (1634-1653).  Marele boier era cumnat cu domnitorul, so\xc8\x9bia sa Catrina Bucioc fiind sor\xc4\x83 cu Doamna Tudosca, \xc3\xaent\xc3\xa2ia nevast\xc4\x83 a domnitorului.  \xc3\x8en anul 1637, cumnatul s\xc4\x83u, domnitorul Vasile Lupu a zidit aici o biseric\xc4\x83._NEWLINE_Biserica \xc8\x99i curtea boiereasc\xc4\x83 erau \xc3\xaemprejmuite cu zid de piatr\xc4\x83; cel din jurul conacului a fost demolat prin anii 1950-1957. Ini\xc8\x9bial, conacul era o construc\xc8\x9bie f\xc4\x83r\xc4\x83 etaj, cu pere\xc8\x9bi gro\xc8\x99i de piatr\xc4\x83 \xc8\x99i c\xc4\x83r\xc4\x83mid\xc4\x83 \xc8\x99i un sistem de boltire tipic moldovenesc alc\xc4\x83tuit din cupole sferice mici, sprijinite pe arce drepte sau oblice.  Din construc\xc8\x9bia de atunci s-a mai p\xc4\x83strat doar o pivni\xc8\x9b\xc4\x83._NEWLINE_\xc3\x8en fa\xc8\x9ba conacului se afla o f\xc3\xa2nt\xc3\xa2n\xc4\x83 artezian\xc4\x83, unde se aducea ap\xc4\x83 prin conducte de lut ars de la un bazin de captare. \xc3\x8en spatele cur\xc8\x9bii era un iaz cu pe\xc8\x99ti. O alee lega conacul de biseric\xc4\x83, \xc3\xaen curtea c\xc4\x83reia se p\xc4\x83trundea printr-un tunel subteran. Printre cei care au st\xc4\x83p\xc3\xa2nit conacul se num\xc4\x83r\xc4\x83 sp\xc4\x83tarul Ioan Cantacuzino (pe la 1770) \xc8\x99i banul Ilie (dup\xc4\x83 1800). _NEWLINE_\xc3\x8en secolul al XIX-lea s-au efectuat ample lucr\xc4\x83ri de restaurare \xc8\x99i modernizare, construindu-se un etaj, cu un balcon cu un glasvand de lemn traforat. La parter se afla o sal\xc4\x83 ax care str\xc4\x83b\xc4\x83tea cl\xc4\x83direa de la un cap\xc4\x83t la altul, de unde se f\xc4\x83cea accesul \xc3\xaen camerele destul de mici ca dimensiuni \xc8\x99i acoperite cu bol\xc8\x9bi m\xc4\x83n\xc4\x83stire\xc8\x99ti sau simpli cupole de form\xc4\x83 semicilindric\xc4\x83. _NEWLINE_\xc3\x8en prezent, Conacul Cantacuzino din \xc8\x98erbe\xc8\x99ti g\xc4\x83zduie\xc8\x99te o unitate de \xc3\xaenv\xc4\x83\xc8\x9b\xc4\x83m\xc3\xa2nt pentru copiii cu deficien\xc8\x9be fizice \xc8\x99i se \xc3\xaenvecineaz\xc4\x83 cu \xc8\x98coala de arte \xc8\x99i meserii din sat.'